מחירה של מובּיליות חברתית
דף למנחה
פתיחה: "שמתי ג'ל בפוני ועגיל על הגבה"
בכל חברה קיימים הבדלים בין קבוצות שונות באוכלוסייה במידת העוצמה, היוקרה והשליטה שלהן במשאבים הכלכליים, אשר מציבים אותן במעמדות חברתיים שונים. 'מובּיליות חברתית' (או: 'ניעות חברתית') הוא מונח מתחום הסוציולוגיה, המתאר את יכולת האדם לשנות את מיקומו בסולם החברתי, ממעמד נמוך למעמד גבוה. בחברה השואפת לשוויון קיימת מוביליות חברתית, ואולם, מה המחיר שנוצר עקב שינוי המעמד החברתי של אדם?
אם קבוצת המוצא של האדם היא בעלת דימוי חברתי שלילי, המעבר למעמד גבוה יותר יפגע בדימוי העצמי שלו, ולכן קרוב לוודאי כי יבקש לנתק עצמו מקבוצת המקור שלו. מקרה של אדם בודד המשנה את מעמדו החברתי מוביל לפתרון אישי ולא קבוצתי, והסטאטוס הנמוך של הקבוצה נותר כשהיה. בשינוי חברתי המשפר את הדימוי והמעמד של הקבוצה, יכולים חברי קבוצה להישאר בה מתוך קשר והזדהות. מדובר לא בשינוי היחס לאדם בודד אלא בשינוי יחסה של החברה בכללה לערכים, לתכונות ולסממני הזהות של הקבוצה. 
נפתח את המפגש בהשמעת השיר 'ב.מ.ו שחורה' של זאב נחמה. נבקש מהמשתתפים לעקוב אחר המילים המספרות על ניסיון למוביליות חברתית אישית, שבסופה מוותר הגיבור על הניסיון להשתלב בחברה הצפונית, וחוזר לשכונה. 
נשאל: 
•	למה גיבור השיר לא מצליח עם הבחורה משינקין, למרות שיש לו ב.מ.ו ושעון קרטייה, ג'ל בפוני ועגיל על הגבה?
•	מה הוא מפסיד בחזרה לשכונה? מה הוא מרוויח?
•	מה הייתם עושים במקומו?
כעת נציף את השאלות הבאות, כדי לחשוף בפני הקבוצה את המושג 'מוביליות חברתית':
•	מהם סיכוייו של אדם בישראל לנוע כלפי מעלה בסולם החברתי? למשל, מורה הרוצה להתקדם ולהפוך למנהלת בית ספר?
•	ומה לגבי הדור השני: מהם סיכוייו של בן של עובד בניין עני להיות אדריכל עשיר?
•	
כל השאלות הללו מכוונות למושג הסוציולוגי 'מובּיליות חברתית': שינוי במיקום החברתי של האדם. בדרך כלל הכוונה לסיכוי שלו לשפר את מעמדו החברתי, לעבור מקבוצה שמעמדה נמוך לקבוצה שמעמדה גבוה יותר (אף שיש גם מוביליות כלפי מטה). מוביליות חברתית אישית משחררת את היחיד ממחיר חברותו בקבוצת המוצא שלו, אבל משאירה את מצב הקבוצה בלא שינוי.

מהם סיכוייו של ילד שגדל בשוליים החברתיים או הכלכליים להיחלץ מהם? חשבו על ילד אתיופי, על תושב עיירת פיתוח, על ערבי, על ילדה?
מוביליות חברתית אינה מושגת רק באמצעים כלכליים. לגיבור השיר 'ב.מ.ו שחורה' לא עוזרים סמלי הסטאטוס היוקרתיים שלו, משום שהוא לא מצליח לעבור את המחסומים האחרים: ההבדלים המנטאליים, הדעות הקדומות, ההתנשאות.
אף כי לכאורה בחברה שלנו, הדוגלת בשוויון הזדמנויות, לכל אדם יש סיכוי סביר להשיג לעצמו מעמד התואם את יכולותיו וכישוריו, והצלחתו תלויה רק בו - במאמץ ועבודה קשה, הרי שמחקרים מראים כי היכולת להתקדם בסולם החברתי תלויה לא רק בכישורים של האדם אלא גם במאפיינים שאינם תלויים בו, כמו מוצא אתני ומגדר. 
לימוד קבוצתי: רבי יוחנן וריש לקיש
בשיר של זאב נחמה, מוותר הבחור על ניסיונו לשנות את מעמדו וחוזר לשכונה. אבל למרות זאת, הוא לא חוזר בחוסר ביטחון ורגשי נחיתות, אלא אומר – "מהר מאד הבנתי שדרכי היא הנכונה / החזרתי הגורמטים וחזרתי לשכונה". הוא שלם עם עצמו שלא נכנע לסמלי סטאטוס חיצוניים ונשאר אותנטי.
כעת נקרא ביחד את הסיפור התלמודי המופיע בדף המקורות, שבו הגיבור – ריש לקיש – לא חוזר 'לשכונה' אלא עובר במעבר חד מחברת הבריונים שאותה הנהיג, לחברת הלומדים בבית המדרש. מה קורה לו שם? מה המחיר שהוא משלם על המעבר הדרמטי הזה?
טבריה  של לפני אלפיים שנה הייתה עיר תוססת, הומה אדם, שבמרכזה היה שוק שמשך אליו קונים רבים, ובית דין שהפך בכל שני וחמישי לבית מדרש. אחד החכמים הבולטים בבית המדרש היה רבי יוחנן, שהתפרסם ביופיו הנדיר ובחוכמתו. ביום שרב כבד, האופייני לעיר טבריה, הלך רבי יוחנן לרחוץ בנהר הירדן. 
נקרא יחד את הסיפור בקריאה מונחית. במהלכה נעצור מספר פעמים לצורך הסברים ושאילת שאלות. אנו ממליצים על קריאה בשני שלבים:
החלק הראשון- מתחילת הסיפור ועד המילים "ועשה אותו אדם גדול". 
נבקש מהמשתתפים להמשיך את הסיפור מנקודה זו בעצמם. לחלופין, ניתן לבקש מזוגות מתנדבים להציג את השיחה בין רבי יוחנן לריש לקיש.
החלק השני- מן המילים "יום אחד" ועד לסופו של הסיפור. 
לאחר מכן נדון בשאלות הבאות:
•	מדוע מסכים ריש לקיש להצעתו של רבי יוחנן? על מה הוא מוותר, ומה הוא מרוויח?
•	מסופר כי לאחר שריש לקיש הסכים להצעה של רבי יוחנן, "ביקש להביא בגדיו ולא יכול", כלומר הוא איבד באחת את כוחו הפיזי. מהו פשר השיתוק שאחז בו?
•	מה דעתכם על התנהגותו של רבי יוחנן לאורך הסיפור? 
•	מה הקשר בין השיר שקראנו לבין הסיפור?
•	מה יש לסיפור לומר על מוביליות חברתית: האם היא אפשרית או לא? מה אנו יכולים ללמוד מכך?
סיכום: נוסע בורח וזה אותו רודף
ראינו כי במוביליות חברתית של אדם פרטי יש מחיר, וכרוך בה סיכון של כישלון אפשרי ודחייה מצד החברה או המעמד שאליהם מנסים לחדור. נסיים באחד מהשירים הבאים (לפי שיקול המנחה): 'בורח' של עמיר בניון או 'אותיות פורחות באוויר' של אביתר בנאי. שני השירים מתארים תחושות של מי שעשה את השינוי: השיר של עמיר בניון מבטא געגוע לעולם הישן, ואילו בשיר של אביתר בנאי יש רצון עז להתנתק מן העבר. תחושות פנימיות אלה מלוות את מי שעבר מעולם אחד לעולם אחר, וויתר על מרכיבים בעברו ובזהותו- גם לאחר המעבר.
•	האם ויתור או מחיקה של העבר הכרחיות במוביליות חברתית?
•	כיצד יכולה להתבצע מוביליות חברתית מבלי שבודדים בחברה יחושו את המאבק הפנימי המתואר בשירים?
 במפגש זה התמקדנו במורכבות ובקשיים של המוביליות החברתית, אך חשוב לזכור כי יש גם סיפורי הצלחה.